钦定古今图书集成/明伦汇编/氏族典/第150卷 > 孙鑨
## 钦定古今图书集成/明伦汇编/氏族典/第150卷 > 孙鑨

按《明外史孙鑨传》：“鑨字文中，举嘉靖三十五年进士，
授武库主事，历武选郎中。世宗斋居二十年，谏者辄
获罪，鑨遂引疾归。隆庆元年，起南京文选司郎中。万
历初，累迁太常少卿，历光禄卿，引疾归。里居十年，起
故官，进大理卿，历南京吏部尚书，寻改兵部，参赞机
务。会陆光祖去，召为吏部尚书。二十一年，三王并封”
议起，率同列疏争，大计京朝官，力杜请谒。文选员外
郎吕引昌，鑨甥也，首斥之。考功郎中赵南星，亦自斥
其姻，一时公论所不予者，贬黜殆尽。执政皆不悦。乃
下严旨，责部臣专权结党，贬南星三官。鑨遂乞休，且
白南星无罪。疏入，帝怒，斥南星为民。鑨去志益决，固
请赐骸骨，仍不允。鑨遂杜门称疾，疏累上，帝犹温旨
慰留。鑨坚卧三月，疏至十上，乃许乘传归。居三年卒。
赠太子太保，谥“清简。”鑨性不谐俗，亦不以忤俗为贤。